《因顾子文得交吕元章于其借别也歌以附赠》
明代·萧光绪

我来虞山交却少，子文坦白堪倾倒。酒后每悲交谊衰，雨云反覆羊肠道。

所以倾盖吕新安，岁寒松柏陈雷好。气侠义孚面亦真，殷勤岂为多材巧。

文彩卓烁动海邦，龙蛇殊玉争春晓。篆刻秦汉刀下逢，丹青顾吴笔端扫。

篆刻丹青纵绝伦，两人心知难写照。古道颜色尽耐看，相见何迟别又早。

转眼霜葭秋水深，今朝忍听骊歌悄。示我赠别及千言，缕缕肝肠血未燥。

平原交道倾一时，参军开府惊相告。文酒几席为君欢，风雨河梁为君恼。

寂寥短章敢续貂，琴水潺潺秋欲老。

作者简介：萧光绪(1595--1657)，字子冶,号枫庵。明末无锡人。涵次子。明崇祯六年(1633)举人。拣选知县。居躬循谨。行文秀美。著有《巨枫诗草》。